ประกันเงินฝากย้ำไม่คุ้มครองหุ้นกู้-พันธบัตร
สถาบันคุ้มครองเงินฝาก ย้ำ คุ้มครองเฉพาะ &#8220;เงินฝาก&#8221; ตั๋วบี/อี &#8211;กองทุนพันธบัตร-หุ้นกู้ไม่เกี่ยว
21 เม.ย. 2554

สถาบันคุ้มครองเงินฝาก ย้ำ คุ้มครองเฉพาะ “เงินฝาก” ตั๋วบี/อี –กองทุนพันธบัตร-หุ้นกู้ไม่เกี่ยว
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) เปิดเผยว่า ในช่วงนี้ธนาคารพาณิชย์หลายแห่งได้แข่งขันกันนำเสนอผลิตภัณฑ์เงินฝากมากมายประเภทเพื่อตอบสนองความต้องการของผู้ฝากเงินที่หลากหลาย  จึงขอแจ้งเตือนประชาชนว่ากฎหมายการคุ้มครองเงินฝาก จะครอบคลุมเฉพาะส่วนที่เป็น “เงินฝาก” เท่านั้น ไม่ว่าจะเป็นเงินฝากออมทรัพย์  เงินฝากกระแสรายวัน เงินฝากประจำ บัตรเงินฝาก และใบรับฝากเงินที่เป็น     เงินบาท  ซึ่งผู้ฝากเงินสามารถสังเกตได้จากคำว่า “ฝาก”  จะต้องมีแสดงในชื่อของผลิตภัณฑ์ที่เป็นเงินฝากด้วย  หรือสอบถามจากผู้นำเสนอให้เข้าใจชัดเจนก่อน  
ขณะที่ บัญชีเงินบาทของผู้มีถิ่นที่อยู่นอกประเทศตามกฎหมายว่าด้วยการควบคุมการแลกเปลี่ยนเงิน  เงินฝากที่มีอนุพันธ์แฝง และเงินฝากระหว่างสถาบันการเงิน จะไม่ได้รับความคุ้มครอง
นอกจากนี้ เงินลงทุนในกองทุนพันธบัตรต่างๆ  กองทุนRMFและLTF  หุ้นกู้ธนาคาร หุ้นกู้บริษัทเอกชน  ตั๋วบี/อี สลากออมทรัพย์ ก็ไม่ถือว่าเป็นเงินฝาก จึงไม่ได้รับการคุ้มครองเช่นเดียวกัน
นายสิงหะ กล่าวเพิ่มเติมว่า สิ่งที่อยากฝากผู้ฝากเงินทุกท่านสำหรับผู้ที่กำลังหาทางเลือกในการลงทุนต่างๆ คือความเสี่ยงกับผลตอบแทนนั้นมีความสัมพันธ์ไปในทางเดียวกัน การลงทุนใดที่ให้ผลตอบแทนสูงมักจะมีระดับความเสี่ยงที่สูง การลงทุนที่ให้ผลตอบแทนต่ำกว่ามักจะมีระดับความเสี่ยงที่ต่ำกว่า และต้องตระหนักว่าการลงทุนที่ให้ผลตอบแทนสูงมักจะมีระดับความเสี่ยงที่สูง แต่ไม่จำเป็นว่าจะให้ผลตอบแทนที่สูงเสมอไป ดังนั้นก่อนจะลงทุนต้องพิจารณาให้รอบคอบ
“ขณะนี้สถาบันคุ้มครองเงินฝากกำลังออกแบบให้มีการนำตราสัญลักษณ์ของสถาบันคุ้มครองเงินฝากหรือแสดงข้อความเพื่อบอกกล่าวอย่างชัดเจนบนเอกสารที่เกี่ยวข้องกับผลิตภัณฑ์นั้นๆ เพื่อสร้างความชัดเจนว่าผลิตภัณฑ์ใดได้รับความคุ้มครอง เพื่อสร้างความเข้าใจกับประชาชน”นายสิงหะกล่าว